
讙讬讟讬谉 诇讗 注"讗 - 驻讬专讜砖 砖讟讬讬谞讝诇抓

讘砖转讬 转专讜诪讜转 讛讻转讜讘 诪讚讘专, 讗讞转 转专讜诪讛 讙讚讜诇讛 讜讗讞转 转专讜诪转 诪注砖专, 讜诪讗讞专 砖谞讗诪专讜 砖转讬讛谉 讬讞讚, 讬砖 讛讬拽砖 讜讛砖讜讜讗讛 讘讬谉 讛转专讜诪讜转 讛诇诇讜: 讻砖诐 砖转专讜诪讛 讙讚讜诇讛 谞讬讟诇转 讘讗讜诪讚 (讛注专讻讛), 讜讗讬谞讜 讞讬讬讘 诇诪讚讜讚 讗讜转讛 讘诪讚讜讬讬拽, 砖讛专讬 诪谉 讛转讜专讛 讗讬谉 诇讛 砖讬注讜专 诪住讜讬讬诐, 讜讻谉 谞讬讟诇转 讘诪讞砖讘讛 砖讗讬谞讜 爪专讬讱 诇讛驻专讬砖 讗讜转讛 讘驻讜注诇, 讗诇讗 讚讬讜 砖讞讜砖讘 诇讛驻专讬砖 讗讜转讛, 讜讗讞专 讻讱 讬转谞谞讛, 讻讱 转专讜诪转 诪注砖专 谞讬讟诇转 讙诐 讘讗讜诪讚 讜讙诐 讘诪讞砖讘讛. 讜讛讛砖讜讜讗讛 诪诇诪讚转 讙诐 诇爪讚 砖谞讬: 讜讻砖诐 砖讬砖 诇讜 专砖讜转 诇讘注诇 讛讘讬转 诇转专讜诐 转专讜诪讛 讙讚讜诇讛, 讻讱 讬砖 诇讜 专砖讜转 诇讘注诇 讛讘讬转 诇转专讜诐 转专讜诪转 诪注砖专.


讗 诪砖谞讛 讛诪谞讬讞 驻讬专讜转 诇讛讬讜转 诪驻专讬砖 注诇讬讛谉 转专讜诪讛 讜诪注砖专讜转, 砖讛讜讗 住讜诪讱 注诇 讛驻讬专讜转 讛诇诇讜, 讜讻讗砖专 专讜爪讛 诇转拽谉 讟讘诇 砖诇驻谞讬讜 讗讜诪专 砖讻诇 转专讜诪讛 砖爪专讬讱 诇讛驻专讬砖 讻讚讬 诇转拽谉 讟讘诇 讝讛 转讘讜讗 诪驻讬专讜转 讗诇讛 砖讛谞讬讞 诇爪讜专讱 讝讛. 讗讜 讛谞讬讞 诪注讜转 诇讛讬讜转 诪驻专讬砖 讜诇驻讚讜转 注诇讬讛谉 诪注砖专 砖谞讬 鈥� 讛专讬 讝讛 讛讜诇讱 讜诪驻专讬砖 注诇讬讛谉 讘讞讝拽转 砖讛谉 拽讬讬诪讬谉, 讜讗讬谞讜 爪专讬讱 诇讞砖讜砖 砖诪讗 讗讘讚讜 讘讬谞转讬讬诐 讛驻讬专讜转 讗讜 讛诪注讜转 讛诇诇讜. 讗诐 讗讘讚讜 讘讻诇 讝讗转 鈥� 讛专讬 讝讛 讞讜砖砖 诇讗讜转诐 讟讘诇讬诐 砖转讬拽谉 诪注转 诇注转 (注砖专讬诐 讜讗专讘注 砖注讜转) 讜爪专讬讱 诇讛驻专讬砖 诪讛诐 讘砖谞讬转, 讜讻讗砖专 讬讘讜讗专 讘讙诪专讗, 讗诇讜 讚讘专讬 专' 讗诇注讝专.


专' 讬讛讜讚讛 讗讜诪专: 讘砖诇砖讛 驻专拽讬诐 (讝诪谞讬诐) 讘讜讚拽讬谉 讗转 讛讬讬谉 砖讛谞讬讞 诇讛驻专讬砖 诪诪谞讜 转专讜诪讛 讜诪注砖专讜转, 砖讗诐 讛讞诪讬抓 讗讬谞讜 讬讻讜诇 诇讛驻专讬砖 诪诪谞讜 注讜讚. 讜讝诪谞讬诐 讗诇讛 讛诐: 讘拽讬讚讜诐, 讻讗砖专 诪谞砖讘转 专讜讞 拽讚讬诐 砖诇 诪讜爪讗讬 讛讞讙 (讞讙 讛住讜讻讜转), 讜讘讛讜爪讗转 住诪讚专, 讻讗砖专 谞讜砖专讬诐 讛驻专讞讬诐 讜谞专讗讬诐 注谞讘讬诐 拽讟谞讬诐 讻注讬谉 讗砖讻讜诇讜转, 讜讘砖注转 讻谞讬住转 诪讬诐 讘讘讜住专 砖讘讜住专 讛注谞讘讬诐 诪转诪诇讗 讘谞讜讝诇 ("诪讬诐"), 讜讘讝诪谞讬诐 讗诇讛 讛拽砖讜专讬诐 讘砖讬谞讜讬 诪讝讙 讛讗讜讬专 讬砖 诇讘讚讜拽 讗诐 诇讗 讛讞诪讬抓 讛讬讬谉. 


讘 讙诪专讗 砖谞讬谞讜 砖讗诐 讗讘讚讜 讛驻讬专讜转 讗讜 讛诪注讜转 讞讜砖砖 诇讛诐 诪注转 诇注转. 讜砖讜讗诇讬诐: 诪讗讬 [诪讛] 驻讬专讜砖 诪注转 诇注转 砖讗诪专 专' 讗诇注讝专? 专' 讬讜讞谞谉 讗诪专: 诪注转 诇注转 砖诇 讘讚讬拽讛, 诪砖注讛 砖讘讚拽 讜讙讬诇讛 砖讗讘讚讜 讞讜砖砖 砖诪讗 讻讘专 讗讘讚讜 注砖专讬诐 讜讗专讘注 砖注讜转 拽讜讚诐 诇讻谉. 专' 讗诇注讝专 讘谉 讗谞讟讬讙谞讜住 讗讜诪专 诪砖讜诐 (讘砖诐) 专' 讗诇注讝专 讘专' 讬谞讗讬:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

